ไฟแนนซ์ทูเดย์
โดย...ใจฮิน
23 เม.ย. 2558

โดย...ใจฮิน
...สมหมาย ภาษี รมว.คลัง ยืนยันมีการโยกย้ายผู้บริหารกระทรวงการคลังหลายตำแหน่ง แต่ตำแหน่งปลัดกระทรวงการคลังของ รังสรรค์ ศรีวรศาสตร์ ไม่สะเทือน เพราะ รมว.คลัง บอกว่าผมไม่มีอำนาจโยกย้ายปลัด
...แต่ที่แน่ๆ ตำแหน่งผู้อำนวยการสำนักงานบริหารหนี้สาธารณะ (สบน.) ที่ว่างอยู่ หากวางคนให้ลงล็อกก็หนีไม่พ้น สุวิชญ โรจนวานิช ผู้ตรวจราชการกระทรวงการคลัง ซึ่งเป็นลูกหม้อของ สบน. มีความรู้ความสามารถและเป็นที่ยอมรับในหน่วยงาน แต่หากสุวิชญไม่ยอมรับตำแหน่ง ก็มีชื่อของ อำนวย ปรีมนวงศ์ ผู้ตรวจราชการกระทรวงการคลัง ที่เป็นข้าราชการอาวุโสมือดีของคลังอีกคน
...สำหรับการโยกย้าย มนัส แจ่มเวหา อธิบดีกรมบัญชีกลาง เพราะไม่เป็นที่โปรดของผู้ใหญ่ในรัฐบาล ก็ยังต้องลุ้นกันต่อไป เพราะถือว่าผลงานที่ผ่านมาโดยเฉพาะการเบิกจ่ายทำได้ดีขึ้น การโยกย้ายโดยไม่มีความบกพร่องหรือความผิด จะทำให้รัฐบาลถูกมองว่ารังแกข้าราชการได้
...ขณะที่การโยก อารีพงศ์ ภู่ชอุ่ม ปลัดกระทรวงพลังงาน มาเป็นปลัดกระทรวงการคลังอีกครั้ง ก็จะมีการปรับใหม่ โดยมีข่าวว่ารัฐบาลมีแผนโยกอารีพงศ์ไปนั่งเป็นเลขาธิการคณะกรรมการส่งเสริมการลงทุน (บีโอไอ) เป็นการชั่วคราว เพื่อรอนั่งเป็นผู้ว่าธนาคารแห่งประเทศไทย (ธปท.) แทน ประสาร ไตรรัตน์วรกุล ที่จะเกษียณอายุครบ 5 ปี ในช่วงปลายปีนี้
...ชี้แจงด่วนจี๋ สำหรับกรณีเจ้าหน้าที่กรมศุลกากรประกาศหราทำเครือข่ายแชร์ลูกโซ่ยูฟัน แถมยังพ่วงทำธุรกิจซื้อขายบิ๊กไบค์และกระเป๋าหลุยส์แท้จากโรงเกลือ โดยรับเงินเป็นยูโทเคนนั้น แม้จะเชื่อว่าเกี่ยวกับหน่วยงานหรือหน้าที่ที่ปฏิบัติ แต่กรมศุลฯ ก็ไม่ได้นิ่งนอนใจกับข่าว และได้ส่งเรื่องให้กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (บก.ปอท.) เข้าตรวจสอบแล้ว หากพบว่ามีความผิดจริงก็จะดำเนินการลงโทษตามระเบียบต่อไปแน่นอน